पहले सुख सुविधा की बातें करें। यहां अमरीका में रहते हुए आपके पैरों को, नर्म मुलायम कालीन पर और साफ सुथरे फर्श पे चलने फिरने की बहुत जल्दी आदत हो जाती है। हर मौसम में, सुविधाजनक तापमान में ही सांस लेने की और जीवन जीने की आदत हो जाती है।खाना , पीना विपुल मात्रा में और अनेकविध प्रकार का अमरीका में आसानी से उपलब्ध है। ब्रेड २०० से अधिक प्रकार के बाज़ार में दीखलायी देते हैं। सारी सुख सुविधाएं आसानी से और प्रचुर मात्रा में उपलब्ध हैं! काम काज भी इंसान की काबिलियत के अनुसार मिल ही जाता है। अगर कोई इंसान काम करना चाहे, तो उसे अपनी शिक्षा के अनुरूप अच्छे वेतनवाली नौकरी मिल ही जाती है। आप अपने बलबूते पर आगे बढ़ें, तरक्की करें, घर खरीद लें, वाहन खरीद लें, यह अमरीका में आसानी से हो जाता है। अमरीका में २४ घंटे बिजली सुलभ है। पीने लायक स्वच्छ पानी और भरपूर भोजन जो इंसान की पहली जरूरत है, यह आवश्यकता पूरी होते, अमरीका में ज्यादा देर नहीं लगती। अमरीका दुनिया का सबसे सम्पन्न और शक्तिशाली देश यूं ही नहीं कहलाता। जो गरीब हैं उनके लिए भी हर प्रांत और केंद्रीय सरकार कई निशुल्क सेवाएं प्रदान करतीं हैं।